大柿行
作者：王之道
朝代：宋

paragraphs: 君不見鄭虔學書晚彌篤，歲收柿葉貯三屋。
興來寢食兩俱忘，但覺毛公老而秃。
又不見梓人造車度群木，木中無火柿所獨。
舊言盖軫象乾坤，須信斡旋歸一軸。
美哉此果有常德，結實何曾問荒熟。
霜餘萬顆綴寒林，下視黄柑類奴僕。
牛心取象庶彷彿，熨斗得名何凂瀆。
火乾既許暖闗膈，冰冷當知解煩燠。
今年夏秋足時雨，盡道和氣鍾百穀。
西成僅得十之五，亦見陰陽有盈縮。
就中朱實繁且大，照野煌煌駭人目。
較之常歲遠不侔，正似斗勝難趁斛。
國家運厄困强敵，一紀於兹事弓韣。
空庭喋血在今年，我已不疑何更卜。
禾和鞋諧古云讖，大柿之祥天下福。
請賡繼伐獻吾君，王者功成四方服。